Krystyna Kowalik-Bańczyk

Krystyna Kowalik-Bańczyk (sündinud 1976. aastal Gdańskis) on Poola jurist.

1999. aastal sai ta Gdański ülikoolist diplomi õigusteaduses ning 2000. aastal süvendatud õppe diplomi Toulouse'i ülikoolist. Ta jätkas õpinguid Euroopa Kolledžis ja sai 2002. aastal õigusmagistri kraadi Euroopa õiguses. 2004. aastal kaitses ta väitekirja Poola Teaduste Akadeemias ja talle omistati doktorikraad õigusteaduses.

Aastatel 2002–2010 töötas Kowalik-Bańczyk õppejõuna Varssavi ülikooli Euroopa keskuses ning Poola õiguse ja riigiteaduste kõrgkoolis (Wyższa Szkoła Prawa i Administracji). Aastatel 2006–2014 tegeles ta ka teadustööga, olles Poola Teaduste Akadeemia õigusuuringute instituudis lektor (2006) ja kaasprofessor (2014). Aastatel 2010–2016 oli ta rahvusvahelise õiguse ja liidu õiguse lektor Gdański tehnikaülikoolis ning külalisprofessor Pariisi II ülikoolis, Sophia Antipolise Nice'i ülikoolis ja Luksemburgi ülikoolis.

Ta on arvukate Euroopa õigust käsitlevate publikatsioonide autor ning mitme juriidilise väljaande toimetuse liige.

Kowalik-Bańczyk nimetati Üldkohtu kohtunikuks 19. septembril 2016 ja kaaskohtunikud valisid ta 7. koja presidendiks 19. septembril 2022.

Gdanski ülikooli vilistlased
Poola juristid
Euroopa Liidu Üldkohtu kohtunikud
Sündinud 1976